Document ID: /fineweb-2-swissfilter-quality_10-filterrobots/filtered/05603.jsonl.gz/89

Ponedeljak je, počela je nova nedelja, a pošto ne možemo da vam kažemo sve o tome što će se desiti narednih sedam dana, predstavljamo vam nekoliko događaja koji nas očekuju.
Evo kratkog brifinga o najvažnijim i najinteresantnijim događajima ove nedelje.
1) Prelomni američki izbori
Šta se dešava?
Glasači u Americi izlaze na birališta u utorak, pošto se tada održavaju srednjeročni izbori.
Zašto je to važno?
Ovi izbori, koji se održavaju svake četvrte godine, oblikovaće ostatak mandata Donalda Trampa.
Glasači će birati članove Predstavničkog doma i Senata, koji se zajedno zovu Kongres.
Oba doma Kongresa trenutno kontroliše Republikanska partija predsednika Donalda Trampa.
Ali, ako demokrate uspeju da preuzmu kontrolu u jednom - ili oba - doma, moći će da blokiraju Trampove planove.
2) Sećanje na svetski rat
Šta se dešava?
U nedelju se obeležava stogodišnjica završetka Prvog svetskog rata.
Zašto je to važno?
Danom primirja, poznatom i kao Dan sećanja, obilježava se potpisivanje sporazuma o primirju 1918. godine, čime je završen četvorogodišnji rat.
Saveznici i Nemačka su tada potpisali ugovor u vozu u šumi u gradu Kompjenju u Franscuskoj u 5 sati ujutru. Šest sati kasnije, u 11 sati, oružje je palo na zapadnom frontu u Evropi.
Više od 30 država je učestvovalo u ratu, a milioni vojnika i civila su stradali.
Nedelja je prilika da razmišljamo o onima koji su ubijeni ili ranjeni u službi njihove zemlje.
3) Počinje Divali festival
Šta se dešava?
Divali, indijski festival svetlosti, počinje u sredu.
Zašto je to važno?
To je najpopularniji festival u južnoj Aziji i proslavljaju ga budisti, đajinisti i siki, kao i hindusi.
Festival je raznobojan, veseo i obeležava pobedu dobrog nad lošim.
Kuće, prodavnice i janvi prostori ukrašeni su malim uljanim lampama, ljudi uživaju u vatrometima i tradicionalnoj muzici.
Obeležava se širom sveta i traje pet dana.
4) Okupljanje političarki
Šta se dešava?
Više od 100 političarki iz svih delova sveta sastaće se u britanskom parlamentu u četvrtak.
Zašto je to važno?
Poslanice će se na Svetskoj konferenciji sastati sa političarkama iz zemalja poput Bangladeša, Avganistana i Brazila u Domu komuna.
Događaj obeležava stogodišnjicu prava glasa žena u Velikoj Britaniji, kao i osvajanje prava na kandidovanje za izbor u parlament.
Organizatori kažu da će gosti diskutovati o izazovima sa kojima se političarke suočavaju i tome kako povećati broj žena poslanica.